
Kuvendi i Komunës Klinë
Komiteti për Politikë dhe Financa
01Nr _________________/26
Klinë, dt: _____________/26


                                                       PROCESVERBAL


[bookmark: _Hlk205885955][bookmark: _Hlk225772590][bookmark: _Hlk209773744][bookmark: _Hlk227757683][bookmark: _Hlk230244755][bookmark: _Hlk233361260][bookmark: _Hlk233361391][bookmark: _Hlk230244829][bookmark: _Hlk230245322]Nga mbledhja e katërt e rregullt e Komitetit për Politikë dhe Financa, mbajtur më 09.06.2026, me fillim nga ora 09:00, në sallën e Kuvendit të Komunës. 

Mbledhjen e hapi kryesuesi, z. Enver Berisha, i cili përshëndeti nënkryetarin e komunës, z. Fadil Gashi, dhe anëtarët e Komitetit për Politikë dhe Financa. 


Kryesuesi prezantoi rendin e ditës:

1. Arsyetimi i mungesave;
2. Shqyrtimi dhe miratimi i procesverbalit nga mbledhja e fundit e KPF-së; 
3. Shqyrtimi i Kornizës Afatmesme Buxhetore për Komunën e Klinës 2027-2029 (ref.ekz);
4. Shqyrtimi i kërkesave të arritura për Komitetin për Politikë dhe Financa, maj-qershor 2026;
5. Të ndryshme.


Enver Berisha, kryesues: Mirëmëngjesi, mirë se keni ardhur në mbledhjen e Komitetit për Politikë dhe Financa. Ky është takimi i katërt. Besoj se rendin e ditës e keni marrë me kohë. Edhe pse disa anëtarë mungojnë sot, besoj se do të na bashkohen më vonë. Njëri është lajmëruar se do të vijë, ndërsa për tjetrin nuk kemi informacion nëse do të vijë apo jo. Sidoqoftë, ne do të vazhdojmë me pikat e rendit të ditës. Nëse ka dikush për të shtuar diçka në rendin e ditës, urdhëroni. Atëherë, a pajtoheni që punimet të zhvillohen me këtë rend dite? Kush është për?


Me 7 vota PËR, u miratua rendi i ditës.

Pika 1. Arsyetimi i mungesave.


Enver Berisha, kryesues: Tek arsyetimi i mungesave është ajo që e thashë. Po presim të na bashkohen edhe dy anëtarë, por sido që të jetë, është çështje e tyre se kur mund të arrijnë.


Pika 2. Shqyrtimi dhe miratimi i procesverbalit nga mbledhja e fundit e KPF-së. 


Enver Berisha, kryesues: Nuk e di nëse ka dikush diçka për të shtuar rreth procesverbalit. Kush është për?

Me 7 vota PËR, u miratua procesverbali  i KPF-së nga mbledhja e kaluar.


Pika 3. Shqyrtimi i Kornizës Afatmesme Buxhetore për Komunën e Klinës 2027-2029 (ref.ekz).

Enver Berisha, kryesues:  Kjo është një prej pikave më të rëndësishme që na pret në ditët në vijim. Bëhet fjalë për Kornizën Afatmesme Buxhetore për vitet 2027–2029. Realisht, është dashur të jetë i pranishëm drejtori i Financave, por nuk ka pasur mundësi të vijë. Sidoqoftë, do të bëj një prezantim të shkurtër.
Duke u bazuar në Ligjin për Vetëqeverisje Lokale, Ligjin për Financat Publike dhe Ligjin për Buxhetin, është obligative që të mbahet debat për Kornizën Afatmesme Buxhetore për periudhën 2027–2029. Në këtë periudhë trevjeçare, ekzekutivi, së bashku me Kuvendin, bëjnë vlerësimin e kërkesave dhe projekteve, duke përfshirë edhe planifikimin buxhetor.
Sa i përket krahasimit me vitin 2026:
· Granti i përgjithshëm ka qenë 6.571.819 euro, ndërsa tani është 7.432.586 euro, ose rreth 900 mijë euro më i lartë.
· Granti specifik për arsim ka qenë 6.130.993 euro, ndërsa tani është 5.619.727 euro. Kjo paraqet një ulje, e cila është evidentuar edhe në disa komuna të tjera.
· Granti për shëndetësi ka qenë 1.884.302 euro, ndërsa tani është 1.938.350 euro.
· Të hyrat vetanake për vitin 2026 kanë qenë të planifikuara në shumën 1.551.784 euro, ndërsa tani janë 1.704.854 euro.
· Financimi për shërbimet rezidenciale mbetet 150.000 euro.
Totali i buxhetit për vitin 2026 ka qenë 16.332.898 euro, ndërsa për vitin 2027 është planifikuar në shumën 16.834.551 euro. Kjo pa përfshirë vitet 2028 dhe 2029, të cilat parashihen të kenë rritje përqindore.
Shqetësimi i vetëm mbetet granti për arsim, por mbetet të shihet se si do të trajtohet kjo çështje edhe për komunat e tjera. Unë nuk do të shtoja më shumë. E hap debatin për Kornizën Afatmesme Buxhetore. Nëse keni diçka për të shtuar ose plotësuar, fjala është e juaja. Kush është për?
Komiteti për Politikë dhe Financa pas shqyrtimit të Draft-Kornizës Afatmesme Buxhetore për vitet 2027-2029, pa ndonjë vërejtje apo sugjerim, me 7 vota PËR, rekomandoi që e njëjta të kalojë për shqyrtim dhe miratim në Kuvend.


Pika 4. Shqyrtimi i kërkesave të arritura për Komitetin për Politikë dhe Financa, maj-qershor 2026.


Kërkesa 1.
Kërkesë e parashtruar nga z. Avgan Kalludra, i cili thekson se ka nën menaxhim Tregun e Gjelbër në Klinë, të cilin e ka fituar përmes ankandit. Megjithatë, sipas tij, qiraja mujore është e papërballueshme, andaj kërkon uljen e saj.

Enver Berisha, kryesues: Kjo kërkesë duhet të trajtohet në Komitetin për Shërbime Publike, pasi ai është kompetent për vlerësimin e saj. Nuk e di nëse ka nevojë të hapet debat. Urdhëro, z. Esat Raci.

Esat Raci: Faleminderit. Përshëndetje për të gjithë. Meqenëse mungesa e drejtorëve po vërehet edhe në mbledhjen e Komitetit, unë jam që të shqyrtohen mundësitë për uljen e tarifave dhe taksave. Megjithatë, sugjeroj që të përmirësohen kushtet në tregun e gjelbër, pasi mungojnë kushtet elementare. Faleminderit.

Enver Berisha, kryesues: Faleminderit. A ka dikush tjetër? Urdhëro, nënkryetar.

Fadil Gashi, nënkryetar: Faleminderit, kryesues. Përshëndetje për të gjithë. Kontratën e ka nënshkruar operatori me vullnet të plotë, pasi ai ju ka nënshtruar një procedurës në ankand dhe ka pranuar kushtet. Nuk e di nëse kemi të drejtë të ndërhyjmë në një kontratë që është në fuqi dhe me çmim të përcaktuar. Nëse kontrata do të ishte afër skadimit, mund të shqyrtohej mundësia e ndryshimit ose vazhdimit të saj, por në këtë fazë është problematike të ndërhyhet vetëm në çmim. Sa u përket kushteve në treg, është dashur të ndërhyhet më herët. Edhe tregtarët nuk i respektojnë hapësirat e caktuara, pasi qëndrojnë në rrugë dhe jo brenda tregut. Për këtë arsye është dashur të angazhohen edhe inspektorët. Faleminderit.

Enver Berisha, kryesues: Faleminderit, nënkryetar. Kush është për?

Komiteti për Politikë dhe Financa, pas shqyrtimit të kërkesës së parashtruar nga z. Avgan Kalludra, me 7 vota PËR, rekomandoi që kërkesa të dërgohet për shqyrtim në Drejtorinë për Shërbime Publike dhe Emergjencë.


Kërkesa 2.
Kërkesë e parashtruar nga znj. Behije Krasniqi, e cila thekson se jeton në kushte të rënda ekonomike. Po ashtu, ajo deklaron se djali i saj vuan nga tumori në palcën kurrizore dhe ka nevojë për trajtim të vazhdueshëm. Për këtë arsye, ajo kërkon mbështetje financiare nga Komuna e Klinës.


Enver Berisha, kryesues: Sikurse edhe kërkesat e tjera të kësaj natyre, propozoj që kjo kërkesë t'i përcillet Kuvendit Komunal dhe, njëkohësisht, t'i adresohet Zyrës së Kryetarit për shqyrtimin e mundësisë së ofrimit të ndihmës financiare. Kush është për?


Komiteti për Politikë dhe Financa, pas shqyrtimit të kërkesës së parashtruar nga znj. Behije Krasniqi, me 7 vota PËR,  rekomandoi që kërkesa të dërgohet për shqyrtim në Zyrën e Kryetarit dhe t’i ofrohet ndihmë sipas mundësive buxhetore.

Kërkesa 3.
Kërkesë e parashtruar nga z. Binak Gashi nga fshati Sferkë, me anë të së cilës kërkon ndryshimin e emrit të shkollës. Ai propozon që emri aktual “Emin Duraku” të zëvendësohet me “Shkolla Fillore 14 Marsi”. Gjithashtu, ai thekson se për këtë propozim ka pëlqimin e banorëve të fshatit.


Enver Berisha, kryesues: Kjo është çështje që i takon Drejtorisë së Arsimit. Ne vetëm mund ta rekomandojmë për Kuvendin Komunal. A ka dikush diçka për të shtuar? Urdhëro, nënkryetar.

Fadil Gashi, nënkryetar: Faleminderit. Kjo kërkesë ka ardhur këtu, pasi pala tashmë ka marrë përgjigje nga Drejtoria e Arsimit. Procedurat duhet të respektohen. Propozimi duhet të vijë nga shkolla dhe jo nga palë të treta. Për këtë arsye, kërkesa duhet të kthehet në Drejtorinë e Arsimit, pasi përgjigjja tashmë është dhënë.

Enver Berisha, kryesues: Faleminderit. Kush është për?


Komiteti për Politikë dhe Financa, pas shqyrtimit të kërkesës së z. Binak Gashi, me 7 vota PËR, rekomandoi që kërkesa të dërgohet për shqyrtim në Drejtorinë për Arsim të Komunës së Klinës.


Kërkesa 4. 
Kërkesë e parashtruar nga z. Defrim Bojaj për mbështetje financiare. Ai thekson se, në cilësinë e prindit të nxënësit Dielli Bojaj, nxënës i klasës së gjashtë në Shkollën Fillore dhe të Mesme të Ulët “Ismet Rraci” në Klinë, kërkon përkrahje financiare për pjesëmarrjen e djalit të tij në një garë ndërkombëtare.
Sipas kërkesës, djali i tij ka arritur sukses të jashtëzakonshëm në Olimpiadën Ndërkombëtare të Shkencave Matematikore në fushën STEM. Në raundin e parë të garës, të mbajtur më 15.02.2026, ai ka fituar medaljen e artë (vendin e parë) dhe është renditur në mesin e 10 garuesve më të mirë në nivel të Kosovës. Falë këtij suksesi, ai është kualifikuar për të marrë pjesë në fazën finale të garës, e cila do të mbahet në Romë nga data 02 deri më 08 korrik 2026.
Meqenëse nxënësi është i mitur, pjesëmarrja në këtë aktivitet kërkon shoqërimin nga njëri prej prindërve. Kjo përfshin një kosto prej rreth 2,000 euro, pa llogaritur biletën e aeroplanit dhe shpenzimet për ushqim. Duke pasur parasysh gjendjen ekonomike të familjes, parashtruesi thekson se e kanë të pamundur ta përballojnë këtë kosto. Prandaj, ai kërkon nga Drejtoria e Arsimit dhe Komuna e Klinës mbështetje financiare, në mënyrë që t’i mundësohet pjesëmarrja në këtë garë ndërkombëtare. Sipas tij, kjo do të kontribuonte në zhvillimin akademik të nxënësit dhe në përfaqësimin dinjitoz të shkollës, komunës dhe vendit në nivel ndërkombëtar.


Enver Berisha, kryesues: Bëhet fjalë për një kërkesë për mbështetje financiare për shkak të rezultateve të arritura nga kjo nxënëse. Besoj se kjo çështje duhet t'i adresohet Drejtorisë së Arsimit, pasi është në kompetencën e saj. Personalisht jam për mbështetjen e nxënësve me rezultate të mira, por vendimmarrja i takon drejtorisë përkatëse. Urdhëro, z. Esat Raci.

Esat Raci: Kryesues, edhe unë jam për. Brenda mundësive buxhetore, Drejtoria e Arsimit, në koordinim me Zyrën e Kryetarit, duhet të shqyrtojë mundësinë që, përmes subvencioneve, të ndihmohet kjo nxënëse. Faleminderit. 

Enver Berisha, kryesues: Faleminderit. A ka dikush tjetër? Kush është për?


Komiteti për Politikë dhe Financa, pas shqyrtimit të kërkesës së parashtruar nga z. Defrim Bojaj, me 7 vota PËR, rekomandoi që kërkesa të dërgohet për shqyrtim në Drejtorinë për Arsim të Komunës së Klinës.


Kërkesa 5.
Kërkesë e parashtruar nga znj. Sebahate Nuraj për mbështetje financiare. Ajo thekson se është diagnostikuar me leukemi kronike mieloide dhe aktualisht është e shtrirë për trajtim në QKUK. Për shkak të nevojës për trajtim të vazhdueshëm dhe mungesës së të ardhurave të mjaftueshme, ajo kërkon mbështetje financiare nga Komuna e Klinës.

Enver Berisha, kryesues: Edhe kjo kërkesë duhet të trajtohet në Kuvend dhe, përmes Kuvendit, t'i adresohet Zyrës së Kryetarit për shqyrtim. A ka dikush diçka? Kush është për?


Komiteti për Politikë dhe Financa, pas shqyrtimit të kërkesës së parashtruar nga znj. Sebahate Nuraj, me 7 vota PËR, rekomandoi që kërkesa të dërgohet për shqyrtim në Zyrën e Kryetarit dhe t’i ofrohet ndihmë sipas mundësive buxhetore.


Kërkesa 6.
 Kërkesë e parashtruar nga znj. Elona Pasha për mbështetje financiare gjatë studimeve jashtë vendit. Ajo thekson se është përfituese e programit ndërkombëtar Erasmus+ KA171 dhe aktualisht ndjek studimet në Lituani në fushën e infermierisë. Shuma e kërkuar për mbështetje financiare është 2,000 euro.


Enver Berisha, kryesues: Edhe kjo është një kërkesë e natyrës që duhet të trajtohet dhe t'i adresohet Kuvendit, e më pas Drejtorisë së Arsimit, e cila, së bashku me Kryetarin, do të shqyrtojë mundësitë buxhetore për mbështetje. Urdhëro, z. Arben Limani.

Arben Limani: Përshëndetje për të gjithë. Sa kam informacion, trajtimin e bursave ose ndihmave për studime jashtë vendit kryesisht e bën Ministria e Arsimit, e cila ka fond të veçantë për studentët që regjistrohen në universitete evropiane. Domethënë, adresa kryesore është Ministria e Arsimit. Nëse Komuna ka mundësi financiare, mund të ofrojë një mbështetje shtesë, ndoshta simbolike, me gjithë këto probleme financiare që ka, tashmë me përmbarim e gjykata. Nëse studenti apo studentja ka aplikuar me kohë, kjo është çështje tjetër, por e di që Ministria e ndan një fond të caktuar.

Enver Berisha, kryesues: Faleminderit, Arben. Besoj se edhe nëse kërkesa i adresohet Drejtorisë së Arsimit, ajo është kompetente për të shqyrtuar mundësitë e mbështetjes dhe për të vlerësuar nëse ekzistojnë mundësi buxhetore. Urdhëro, z. Valmir Baca.

Valmir Baca: Faleminderit, kryesues. Në kërkesë është cekur se, edhe pse studentja ka përfituar bursë mujore, mjetet nuk janë të mjaftueshme. Pajtohem që kërkesa t'i përcillet Drejtorisë së Arsimit. Faleminderit.

Enver Berisha, kryesues: Faleminderit. A ka dikush tjetër? Kush është për?


Komiteti për Politikë dhe Financa, pas shqyrtimit të kërkesës së parashtruar nga znj. Elona Pasha, me 7 vota PËR, rekomandoi që kërkesa të dërgohet për shqyrtim në Drejtorinë për Arsim të Komunës së Klinës.


Pika 5. Të ndryshme.


Enver Berisha, kryesues: A ka dikush diçka për të shtuar? Nëse jo, ju falënderoj për pjesëmarrje dhe shihemi në takimin e ardhshëm. Faleminderit.



    Procesmbajtësja,                                                                                              KRYESUESI, 
Monika Palushi-Gojani                                                                                       Enver Berisha      

